CELEX: 62009CN0422
Language: el
Date: 2009-10-28 00:00:00
Title: Υπόθεση C-422/09: Αίτηση για την έκδοση προδικαστικής αποφάσεως, την οποία υπέβαλε το Συμβούλιο της Επικρατείας (Ελλάδα) στις 28 Οκτωβρίου 2009 — Βασιλική Στυλιανού Βανδώρου κατά Υπουργού Εθνικής Παιδείας και Θρησκευμάτων

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/20
            
         Αίτηση για την έκδοση προδικαστικής αποφάσεως, την οποία υπέβαλε το Συμβούλιο της Επικρατείας (Ελλάδα) στις 28 Οκτωβρίου 2009 — Βασιλική Στυλιανού Βανδώρου κατά Υπουργού Εθνικής Παιδείας και Θρησκευμάτων
   (Υπόθεση C-422/09)
   2010/C 24/35
   Γλώσσα διαδικασίας: η ελληνική
   
      Αιτούν δικαστήριο
   
   Συμβούλιο της Επικρατείας
   
      Διάδικοι στην υπόθεση της κύριας δίκης
   
   
      Ενάγουσα: Βασιλική Στυλιανού Βανδώρου
   
      Εναγόμενος: Υπουργός Εθνικής Παιδείας και Θρησκευμάτων
   
      Προδικαστικά ερωτήματα
   
   «Κατά την έννοια της διατάξεως του άρθρου 4 παράγραφος 1 στοιχείο β' της οδηγίας 89/48/ΕΟΚ, με τίτλο “σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών” (ΕΕ L 19), όπως ίσχυε μετά την τροποποίησή της με το άρθρο 1 παράγραφος 3 της οδηγίας 2001/19/ΕΚ (ΕΕ L 206) και προ της καταργήσεώς της με το άρθρο 62 της οδηγίας 2005/36/ΕΚ (ΕΕ L 255), ως “επαγγελματική εμπειρία”, λαμβανόμενη υπ' όψη από την αρμόδια εθνική αρχή, προκειμένου να κριθεί αν οι γνώσεις που απέκτησε ο ενδιαφερόμενος λόγω της πείρας του αυτής είναι ικανές να καλύψουν, πλήρως η εν μέρει, την ουσιώδη διαφορά μεταξύ των τομέων γνώσεων που καλύπτει ληφθείσα από τον ενδιαφερόμενο εκπαίδευση στο κράτος μέλος προελεύσεως και των τομέων γνώσεων που καλύπτει το απαιτούμενο στο κράτος μέλος υποδοχής δίπλωμα, νοείται και η πείρα, η οποία συγκεντρώνει σωρευτικώς τα εξής χαρακτηριστικά: α) Εκτήθη από τον ενδιαφερόμένο μετά την κτήση του διπλώματος που του εξασφαλίζει πρόσβαση σε συγκεκριμένο νομοθετικώς κατοχυρωμένο, επάγγελμα στο κράτος μέλος προελεύσεως, β) Εκτήθη στο πλαίσιο ασκηθείσης στο κράτος μέλος υποδοχής επαγγελματικής δραστηριότητος, η οποία δεν ταυτίζεται μεν με το νομοθετικώς κατοχυρωμένο επάγγελμα, στο δικαίωμα ασκήσεως του οποίου στο κράτος μέλος υποδοχής αφορά η υποβληθείσα κατ'επίκληση της οδηγίας 89/48/ΕΟΚ αίτηση του ενδιαφερομένου (και το οποίο δεν μπορεί, άλλωστε, να ασκηθεί νομίμως στο κράτος μέλος υποδοχής προ της αποδοχής της εν λόγω αιτήσεως), είναι, όμως, κατά τη σχετική ουσιαστική κρίση της αρμόδιας για την κρίση της αιτήσεως εθνικής αρχής, επαγγελματική δραστηριότητα εμφανιζόμενη ως συναφής με το ως άνω, νομοθετικώς κατοχυρωμένο, επάγγελμα και γ) Κρίνεται, κατά την ουσιαστική εκτίμηση της προμνησθείσης εθνικής αρχής, ως ικανή, λόγω της ανωτέρω συναφείας, να καλύψει, τουλάχιστον εν μέρει, τις ουσιώδεις διαφορές μεταξύ των τομέων γνώσεων στους οποίους αφορά η εκπαίδευση που έλαβε ο ενδιαφερόμενος στο κράτος μέλος προελεύσεως και των τομέων γνώσεων που καλύπτει το αντίστοιχο δίπλωμα στο κράτος μέλος υποδοχής;».